**Notă informativă**

**la proiectul hotărîrii Guvernului „Cu privire la aprobarea modificărilor şi completărilor ce se operează în unele hotărîri ale Guvernului”**

**Condițiile ce au impus elaborarea proiectului și finalitățile urmărite**

Unul dintre obiectivele prioritare asumate de către Guvern, reliefate în Programul de activitate al acestuia pe anii 2016-2018, rezidă în implementarea reformei administrației publice.

Pentru realizarea acestui obiectiv, prin Hotărîrea Guvernului nr. 911 din 25 iulie 2016 a fost aprobată Strategia privind reforma administrației publice pentru anii 2016-2020, iar prin Hotărîrea Guvernului nr. 1351 din 15 decembrie 2016, a fost aprobat Planul de acțiuni pe anii 2016-2018 pentru implementarea acestei Strategii.

Drept deziderat stabilit în Strategia citată, reliefăm revizuirea şi ajustarea cadrului normativ prin prisma implementării principiilor europene de administrare, consolidarea responsabilității autorităților administrației publice prin îmbunătățirea gestionării acestora și asigurarea prestării serviciilor publice de calitate.

Întru realizarea acestor deziderate, precum şi raționalizarea structurii administrației publice centrale, bazată pe prioritățile de dezvoltare social-economică și angajamentele asumate în demersul de integrare europeană, a fost inițiată elaborarea prezentului proiect de act normativ.

Proiectul a fost elaborat de către Centrul de Implementare a Reformelor, în coordonare cu Cancelaria de Stat.

**Principalele prevederi ale proiectului și evidențierea elementelor noi**

Menționăm că, prezentul proiect implică amendarea a 6 Hotărîri de Guvern, în textul cărora anumite subdiviziuni, conform redacției actuale, sunt instituite ca subdiviziuni de sine stătătoare, subordonate nemijlocit conducătorului acestor organe.

Evocăm aici - serviciul juridic, subdiviziunea resurse umane, unitatea de analiză, monitorizare şi evaluare a politicilor publice, unitatea de informare şi comunicare cu mass-media, subdiviziunea e-Transformare, serviciul financiar.

Proiectul dispune excluderea prevederilor din actele normative amendate, potrivit cărora subdiviziunile menţionate *supra* se stabilesc drept subdiviziuni autonome, de sine stătătoare şi subordonate nemijlocit conducătorului acestor organe.

În acest sens, prin excluderea textelor respective, cele 6 subdiviziuni nu vor mai deține statut de subdiviziune autonomă, precum şi nu se vor afla în subordinea directă a conducătorului entității. Menţionăm că, normele propuse vor permite încadrarea acestei subdiviziuni în cadrul unei alte subdiviziuni, în dependenţă de specificul, oportunitatea şi sfera de competenţă a fiecărei entități publice.

În acest context, modificarea structurii organizatorice şi a statului de personal, cu asigurarea efectivul-limită în numărul de unităţi aprobate, se va efectua în conformitate cu stipulările Hotărîrii Guvernului nr. 1001  din  26.12.2011 privind punerea în aplicare a unor acte legislative.

La fel, proiectul dispune că, serviciul juridic, subdiviziunea resurse umane şi serviciul financiar nu vor fi instituite în autorităţile administrative din subordinea ministerelor şi din subordinea altor autorităţi administrative centrale subordonate Guvernului, cu un efectiv-limită mai mic de 100 de unităţi de personal. În acest caz atribuțiile în domeniul respectiv vor fi exercitate de organul ierarhic superior.

Reliefăm că, potrivit actelor normative amendate, unitatea de informare şi comunicare cu mass-media, unitatea de analiză, monitorizare şi evaluare a politicilor publice şi subdiviziunea e-Transformare au fost instituite doar în cadrul autorităților administraţiei publice centrale.

Prin urmare, normele anterior enunţate nu sunt aplicabile în cazul celor din urmă trei subdiviziuni menţionate.

**Descrierea gradului de compatibilitate a prevederilor proiectului cu legislația Uniunii Europene**

Prezentul proiect de act normativ nu contravine legislației Uniunii Europene.

**Fundamentarea economico-financiară**

În context, menţionăm că, efectul economico-financiar al prezentului proiect de hotărîre a Guvernului este analizat prin prisma identificării unui impact semnificativ. Astfel, din analiza economico-financiară realizată se constată că, proiectul presupune implicații financiare asupra bugetului de stat, legate de cheltuielile privind eventualele garanții sociale asigurate de legislația în vigoare, ca rezultat al modificării structurilor organizaționale în autorităţile administrative din subordinea ministerelor şi din subordinea altor autorităţi administrative centrale subordonate Guvernului, cu un efectiv-limită mai mic de 100 de unităţi de personal.  
Prin urmare, se estimează cheltuieli bugetare de circa 4,7 mil lei, însă, se remarcă că acest efort financiar al bugetului de stat va fi acoperit din contul economiilor ce se vor forma în bugetele entităților supuse reorganizării (3,2 mil lei) și, respectiv, din contul alocațiilor aprobate în bugetul de stat pentru anul 2017 pentru implementarea Strategiei de reformă a administrației publice (1,5 mil lei).

Totodată, ținem să evidențiem faptul că, reorganizarea entităților sus menționate va asigura optimizarea cheltuielilor bugetare anuale cu circa 10,0 mil lei.

**Modul de încorporare în sistemul actelor normative în vigoare**

Ulterior aprobării prezentului proiect, ministerele şi alte autorităţi administrative centrale subordonate Guvernului, precum şi structurile organizaționale din sfera lor de competenţă (autorităţile administrative din subordine, serviciile publice desconcentrate şi cele aflate în subordine, precum şi instituţiile publice în care ministerul, Cancelaria de Stat sau altă autoritate administrativă centrală are calitatea de fondator), urmează să prezinte Guvernului, propuneri de modificare, după caz, a structurii organizatorice şi a statului de personal, asigurîndu-se efectivul-limită în numărul de unităţi aprobate.

La fel, se impune actualizarea regulamentelor interne ale subdiviziunilor juridice, resurse umane, e-Transformare, financiare, unităţii de analiză, monitorizare şi evaluare a politicilor publice, unităţii de informare şi comunicare cu mass-media, precum şi a fișelor de post ale angajaţilor respectivi.

Evocăm că, acțiunile enunţate urmează a fi derulate concomitent cu cele conexe implementării măsurilor derivate din reforma administraţiei publice centrale, ceea ce implică nemijlocit amendarea regulamentelor de activitate ale entităților publice reorganizate.

**Iurie CIOCAN,**

**Director**

**Centrul de implementare a Reformelor**